Заминковак

Заминковак, мошинҳои заминков — мошин барои кофтани умқи замин ҳангоми сохтани иншооти саноатӣ ва маданӣ, бунёд ва таъмири роҳҳои мошингард, роҳи оҳан, аэродромҳо, иншооти ҳидротехникӣ ва мелиоративӣ, кашидани хатҳои алоқаи зеризаминӣ, истихроҷи сарватҳои табиӣ.

Ба гурӯҳи мошинҳои заминков экскаваторҳо (яккафлеза, драглайнҳо, бисёркафлеза, аз ҷумла роторӣ ва занҷирдор), мошинҳои кундаков (решакан), заминковоккунакҳо, инчунин мошинҳои заминкови нақлиётӣ: булдозерҳо, скреперҳо, автогрейдерҳо, грейдерҳо, грейдер-элеваторҳо мансубанд. Аксар вақтҳо бо заминковак хоки дараҷаи гуногун, аз ҷумла хоки теппаҳо, заминҳои яхбаста, ботлоқзор ва ғ-ро мекананд. Бо мошинҳои заминкови нақлиётӣ хокро ба масофаи аз якчанд метр то якчанд километр кашондан мумкин аст. Ҷузвҳои асосии кории заминковак кафлез (экскаватор ва скреперҳо) ё хокгардон (барои булдозерҳо, автогрейдерҳо ва грейдерҳо) мебошад. Таҷҳизоти ядакии иловагӣ — заминковоккунакҳо, борбардорҳо, панҷшоха, борбардорҳои кафлездор, лӯлагузор, решакан ва буттабур имконоти заминковакро ҳангоми анҷом додани корҳои иловагӣ пеш аз нарм кардани замин, бартараф намудани кундаи дарахтон, буттаҳо, ба нақлиёт бор кардани хок ва маводди гуногун васеъ мекунанд. заминковакҳо худгард ва ядакӣ мешаванд. заминковаки худгардро, маъмулан, ба шассии махсус насб мекунанд. Баъзе намудҳои заминковак (булдозерҳо, мошинҳои буттабур, кундаков ва заминковоккунак)-ро ба тракторҳо насб мекунанд. Ба ҳосиллнокии заминковак аз рӯи ҳаҷми хоки коркардшаванда (ё интиқолшаванда барои мошинҳои заминкови нақлиётӣ) дар воҳиди вақт баҳо дода мешаванд.

 Эзоҳ 

 Адабиёт 

 Дорожно-строительные машины и комплексы. Омск. 2001.

Гурӯҳ:Техника